Un bărbat din satul Negrileasa, comuna Stulpicani a primit ordin de restricție pentru 5 zile, după ce și-a lovit soția și copilul.
Vineri seara, la ora 20.30, lucrătorii Poliției Orașului Frasin au fost sesizați direct de către o femeie din Negrileasa cu privire la faptul că a fost agresată de către soț.
În urma cercetărilor poliției, a reieșit că în dimineața zilei de vineri bărbatul reclamat pentru violență în familie a început să consume băuturi alcoolice la domiciliu. În jurul amiezii, pe fondul consumului de alcool, acesta a început să facă scandal și și-a lovit soția. Fiul în vârstă de 14 ani a încercat să aplaneze conflictul dintre părinți, iar tatăl său l-a pălmuit peste față. La sosirea polițiștilor la fața locului mama și fiul nu prezentau semne vizibile de violență; ei au fost îndrumați să se prezinte la Serviciul de Medicină Legală în vederea obținerii unui certificat medico-legal.
După ce s-a încheiat conflictul, mama și-a luat copii și a plecat la casa părinților săi.
Polițiștii au evaluat situația și au apreciat că "există risc iminent" și a fost emis ordin de protecție provizoriu. Astfel, s-a dispus ca începând cu data de 29 martie a.c., ora 21.30, pe o perioadă de 5 zile, reprezentând o durată de 120 ore, respectiv până la data de 3 aprilie a.c., ora 21:30, agresorul să păstreze o distanță minimă de 50 de metri față de soția și fiul său, precum și de casa părintească a soției, unde aceștia s-au refugiat.
Cercetările sunt continuate de către lucrătorii Poliției oraș Frasin pentru a se stabili împrejurările comiterii faptei, în cauză întocmindu-se dosar penal pentru săvârșirea infracțiunilor de violența în familie și amenințare.